KITÖLTÉSI ÚTMUTATÓ A 2008. ÉVI ÁLLANDÓ JELLEGŰ IPARŰZÉSI TEVÉKENYSÉG UTÁNI ADÓBEVALLÁSI NYOMTATVÁNYHOZ
Az iparűzési adókötelezettséget a helyi adókról szóló 1990. évi C. Törvény (továbbiakban: Htv.) felhatalmazása alapján, Szekszárd Megyei Jogú Város Képviselő-testületének  a helyi adókról és az adózás rendjéről szóló 29/1991. (XII. 23.) KT. számú rendelete állapította meg.

Az adóbevallás benyújtására Szekszárd város illetékességi területén gazdasági tevékenységet végző vállalkozók kötelezettek, azaz akiknek/amelyeknek székhelyük, telephelyük a települési önkormányzat területén van. E kötelezettség akkor is fennáll, ha az adott adóévben a vállalkozásból nem volt adóköteles bevétele. 
A helyi iparűzési adóbevallást – az adózás rendjéről szóló törvényben meghatározott időpontig – (általános esetben minden év május 31-ig) az iparűzési adót „működtető” székhely, telephely szerinti település önkormányzati adóhatóságához kell benyújtani!

Felhívjuk a figyelmét arra, hogy az adóbevallást és a csatolt kiegészítő lapokat az önkormányzati adóhatóság (cégszerű) aláírás nélkül nem fogadja el!
A 2002. évi XLII. Törvény 2003. évtől újradefiniálta a vállalkozó fogalmát, melynek jelentősége abban rejlik, hogy az iparűzési adó alanyának az a vállalkozó minősül, aki a gazdasági tevékenységet saját nevében és kockázatára haszonszerzés céljából, üzletszerűen végző

a) a személyi jövedelemadóról szóló törvényben meghatározott egyéni vállalkozó,

b) a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600 000 forintot meghaladja,

c) a jogi személy, ideértve azt is, ha az felszámolás vagy végelszámolás alatt áll,

d) egyéb szervezet, ideértve azt is, ha az felszámolás vagy végelszámolás alatt áll;

A módosítás kizárólag csak a magánszemély adóalanyokat érinti. Eszerint a Htv. vonatkozásában vállalkozónak csak a személyi jövedelemadóról szóló törvény szerinti egyéni vállalkozó, továbbá a személyi jövedelemadóról szóló törvény szerinti mezőgazdasági őstermelő minősül. Ez utóbbi azonban csak akkor, ha őstermelői tevékenységéből származó bevétele meghaladja a 600 ezer forintot. A törvény értelmében 2003. évtől szűkebb lett a vállalkozó fogalma, hiszen – többek között – nem tartozik ide például az egyéni vállalkozói igazolvány nélkül tevékenykedő szakértő, tervező, vagy a 600 ezer forint bevételt el nem érő mezőgazdasági tevékenységet végző magánszemély! Ugyanakkor továbbra is adóalany marad a bírósági végrehajtó, az ügyvéd, az önálló orvos. 
Az adóalanyt azon településeken terheli állandó jellegű iparűzési tevékenység utáni adókötelezettség, ahol székhelye illetőleg telephelye található. A székhely és a telephely megállapítása során a Htv. rendelkezéseiből kell kiindulni. 

Székhely: belföldi szervezet esetében az alapszabályában (alapító okiratában), a cégbejegyzésben (bírósági nyilvántartásban), az egyéni vállalkozó esetében a vállalkozói igazolványban ekként feltüntetett hely, ilyen hely hiányában, vagy ha több ilyen hely van, akkor a központi ügyvezetés helye, a magánszemélyek esetében az állandó lakóhely. A külföldi székhelyű vállalkozás magyarországi fióktelepe vonatkozásában a székhely alatt a cégbejegyzésben a fióktelep helyeként megjelölt helyet kell érteni. 

Telephely: az adóalany olyan állandó üzleti létesítménye – függetlenül a használat jogcímétől –, ahol részben vagy egészben iparűzési tevékenységet folytat, azzal, hogy a telephely kifejezés magában foglalja különösen a gyárat, az üzemet, a műhelyt, a raktárt, a bányát, a kőolaj- vagy földgáz-kutat, az irodát, a fiókot, a képviseletet, a termőföldet, a hasznosított (bérbe vagy lízingbe adott) ingatlant, továbbá hang, kép, adat vagy egyéb információ (ideértve a rádió- és televízió programokat is) vezetéken, kábelen, rádión, optikai úton vagy elektromágneses rendszer útján történő továbbítását szolgáló berendezést, amennyiben annak üzemeltetése rendszeres személyes jelenlétet kíván. Telephelynek minősül a vezetékes gázszolgáltatás, villamosenergia-szolgáltatás (a továbbiakban ezen alpont alkalmazásában együtt: szolgáltatás) közvetlenül a végső fogyasztónak történő nyújtása esetén azon önkormányzat illetékességi területe, ahol a szolgáltatás nyújtása a végső fogyasztó számára történik. Telephelynek számítanak az építőipari, valamint a nyomvonalas létesítményen végzett kivitelezési és fenntartási munkák, továbbá ezekkel kapcsolatban szerelési, szervezési, lebonyolító, szaktanácsadó, felügyeleti tevékenységek folytatásának, illetőleg természeti erőforrás feltárásának, kutatásának helye(i) szerinti település egésze, feltéve, hogy a folyamatosan, vagy megszakításokkal végzett e tevékenységek időtartama adóéven belül a 180 napot meghaladja.
 A BEVALLÁSI NYOMTATVÁNY EGYES SORAI 

 1. AZONOSÍTÓ ADATOK 

Az adózó azonosításához szükséges adatokat értelemszerűen kell kitölteni. Felhívjuk a figyelmet a vállalkozás adatainak pontos és teljes körű kitöltésére! 2002. évtől az önkormányzati adóhatóságok alapnyilvántartásában kötelező a statisztikai számjel használata, ezért kérjük az adóbevallásban ezt pontosan megadni. Ha Ön bankszámla nyitásra kötelezett, a bankszámlaszám(ok) feltüntetésének elmulasztása esetén a bevallás nem kerül feldolgozásra, és az adóhatóság hiánypótlásra fogja felszólítani
 2. A BEVALLÁS JELLEGE 

Éves bevallás melletti vonalra akkor kell X-et tenni, ha a vállalkozást a 2008. teljes adóévben iparűzési adókötelezettség terhelte, továbbá akkor is, ha az adózó 20087. év közben kezdte meg tevékenységét és az iparűzési adókötelezettsége fennállt 2007. december 31-én is. Ha teljes évben fennállt az adókötelezettség, akkor a 4. pontban a "Bevallási időszak" sorban 2008. január 1. naptól - 2008. december 31-ig terjedő időszakot kell beírni, ha az adókötelezettség év közben keletkezett, akkor az adókötelezettség kezdő napjától 2008. december 31-ig terjedő időszakot kell beírni. Például: ha a vállalkozást 2008. október 1-én jegyezte be a cégbíróság, vagy ekkortól létesített a településen telephelyet, vagy az adót az önkormányzat ettől az időponttól kezdődően vezette be, akkor a bevallási időszak 2008. október 1-től – 2008. december 31-ig tart. A bevallást az adóévet követő év május 31-ig kell benyújtani! Ezt követően benyújtott 2008. évi adóbevallások után mulasztási bírságot is kell fizetni. 

Azon adózóknál, amelyek a számviteli törvény alapján a naptári évtől eltérő üzleti évet választják, az adóév utolsó napját követő 150. napon kell az éves bevallást benyújtani. A bevallási időszak ebben az esetben értelemszerűen az adóév (üzleti év) első és utolsó napja közötti időszakot jelenti, amely 12 hónapra terjed ki, kivéve az áttérés évét. Ez utóbbi esetben az adóév első napja a naptári év első napjával, az utolsó napja pedig a választott mérleg-fordulónappal egyezik meg. 

Záró bevallást kell benyújtani, ha a vállalkozás átalakul, vagy felszámolását, végelszámolását rendelték el, vagy adóköteles tevékenységét az adózó megszünteti, az egyéni vállalkozó vállalkozói igazolványát az okmányiroda visszavonta, továbbá az adózás rendjéről szóló 2003. évi XCII. törvény 33.§-ának (3) bekezdésében foglalt egyéb esetekben. A záróbevallás benyújtásának okát a 3. pontban, a megfelelő helyen kell jelölni. A 4. pontban meg kell jelölni azt az időszakot, amelyre a bevallás vonatkozik. A bevallás benyújtásának időpontjára az adózás rendjéről szóló törvényben és az egyszerűsített vállalkozói adóról szóló törvényben foglaltak az irányadóak. 

Abban az esetben, ha az adózó adókötelezettsége egy adott önkormányzat illetékességi területén azért szűnik meg, mert székhelyét más településre helyezi át vagy telephelyét megszünteti a településen, de más településeken az iparűzési adókötelezettsége továbbra is fennáll, akkor az adóévben fennálló adókötelezettség időtartamáról szóló bevallást csak az adóévet követő év május 31-ig kell benyújtani, kivéve, ha még a székhely-áthelyezés, telephely-megszüntetés évében az adózó más okból záró bevallás benyújtására kötelezett. Ekkor az éves bevallás és a záró bevallás melletti vonalra is egyaránt X-et kell tenni, a 3. pontban pedig az adóévben a településen fennálló adókötelezettség időtartamát is meg kell jelölni. A záróbevalláshoz a megszüntetést megalapozó cégkivonatot, illetve a működési engedélyről szóló értesítés másolatát csatolni szükséges.
Előtársasági bevallást a jogelőd nélkül alakuló gazdasági társaságnak, egyesülésnek, szövetkezetnek, erdőbirtokossági társulatnak, közhasznú társaságnak kell benyújtani az előtársasági időszak alatti vállalkozási tevékenységről. A 4. pontban az előtársasági létforma alatti adókötelezettség időtartamát kell megjelölni. Az előtársasági időszaknak a jogelőd nélkül alakuló szervezet társasági, társulati szerződése (alapító okirata, alapszabálya) ellenjegyzésének, illetőleg közokiratba foglalásának napjától a cégjegyzésbe való bejegyzésének, vagy a cégbejegyzési kérelem jogerős elutasításának, vagy a cégbejegyzési eljárás megszüntetésének napjáig terjedő időtartam minősül.

Ha az adózót a cégbíróság a cégbejegyzési kérelem benyújtásának évében bejegyezte, akkor az adót a bejegyzéstől számított 120 napon belül kell megállapítani, az előtársaság adókötelezettségéről szóló bevallást azonban csak a bejegyzést követő év május 31-ig kell benyújtani. Ebben az esetben a cégbejegyzést követő naptól az adóév utolsó napjáig tartó időszakról szóló éves bevallást is az adóévet követő év május 31-ig kell benyújtani!

Ha az adózót a cégbíróság nem a cégbejegyzési kérelem benyújtásának évében jegyezte be a cégjegyzékbe, vagy a cégbíróság a cégbejegyzési kérelmet jogerősen elutasította, vagy az adózó a bejegyzési kérelmet visszavonta, akkor az adókötelezettség keletkezésétől az előtársasági időszak utolsó napjáig terjedő időtartamról szóló bevallást az előtársasági időszak utolsó napjától számítva 120 napon belül kell benyújtani.

 3. ZÁRÓ BEVALLÁS BENYÚJTÁSÁNAK OKA  

A záró bevallás benyújtásának oka melletti vonalra X jelet kell tenni.

 4. BEVALLÁSI IDŐSZAK
A bevallás jellegének (éves, záró, előtársasági, év közben kezdő, üzleti éves) megfelelően szükséges kitölteni.

 5. CSATOLT KIEGÉSZÍTŐ LAPOK JELÖLÉSE
A bevallási nyomtatványhoz különböző kiegészítő lapok tartoznak. A bevallás teljességéhez a vonatkozó kiegészítő lapokat is – tevékenység jellegének megfelelően – ki kell tölteni. Az "A"-tól "F"-ig terjedő lapok a nettó árbevétel levezetését, az „I” jelű lap pedig az adóalap egyszerűsített meghatározási módját tartalmazza. Ezek közül csak egyet – a vállalkozásra irányadó kiegészítő lapot – kell kitölteni és benyújtani az adóhatósághoz. 

-
Az „A” jelű lapot azon adózóknak kell kitölteni, akik/amelyek az általános szabályok szerint állapítják meg nettó árbevételüket. Ide tartozik minden iparűzési adóalany, amely nem minősül hitelintézetnek, pénzügyi vállalkozásnak, biztosítónak, befektetési vállalkozásnak, kockázati tőkealapnak, kockázati tőketársaságnak, egészségbiztosítási pénztárnak.
-
A „B” jelű kiegészítő lapot a hitelintézetekről és pénzügyi vállalkozásokról szóló törvény szerinti hitelintézeteknek és pénzügyi vállalkozásoknak kell kitölteni.

-
A „C” jelű kiegészítő lapot a biztosítóknak kell kitölteni.

-
A „D” jelű lapot a befektetési vállalkozásoknak kell kitölteni.

-
Az „E” jelű lapot a kockázati tőkealapoknak és a kockázati tőketársaságoknak kell kitölteni.
-      Az „F” jelű lapot az egészségbiztosítási pénztáraknak kell kitölteni.
-
A „G” jelű kiegészítő lapot az adóalap megosztással összefüggésben szükséges csatolni, annak aki/amely a székhelyén kívül legalább egy településen telephellyel rendelkezik, azaz adóalap megosztásra kötelezett. 

  -
A „H” jelű kiegészítő lap a más adóhatóságnál fennálló köztartozások megnevezésére szolgál. Csak akkor kell kitölteni, ha más adóhatóságnál (állami, önkormányzati adóhatóságnál, vámhatóságnál, illetékhivatalnál) van köztartozása.  

-
A „I” jelű kiegészítő lapot az adóalap egyszerűsített meghatározási módját választó adóalanyoknak kell kitölteni. 

	6. A 2008. ÉVI ADÓALAP EGYSZERŰSÍTETT MEGHATÁROZÁSI MÓDJÁT VÁLASZTÓK NYILATKOZATA


6.1. ponthoz: Ha 2008. adóévre az adóalap egyszerűsített meghatározási módját választotta, a 6.1. pontban kell jelölni.

A 2008. évben a korábbi éveknek megfelelően lehetett élni az iparűzési adó alapjának egyszerűsített meghatározási módjával az alábbi adózói körben:

a) a Htv. 39/A. § (1) bekezdése alapján, a személyi jövedelemadóról szóló törvény szerint, a 2008. évi teljes adóévben átalányadózó magánszemély (egyéni vállalkozó, mezőgazdasági kistermelő) vállalkozók. Ezen vállalkozók esetében az adó alapja a személyi jövedelemadóról szóló törvény szerinti átalányadó alapjának 20%-kal növelt összege, azzal, hogy az adó alapja nem lehet több, mint a személyi jövedelemadóról szóló törvény szerinti - e tevékenységből származó - bevételének 80 százaléka. 
b) más vállalkozó, feltéve, hogy a nettó árbevétele az adóévet megelőző adóévben – 12 hónapnál rövidebb adóévet megelőző adóév esetén napi arányosítással számítva időarányosan nem haladta meg a 4 millió forintot, illetve a tevékenységét adóévben kezdő vállalkozó esetén az adóévben – időarányosan – a 4 millió forintot várhatóan nem haladja meg. Ebben az esetben az adó alapja a nettó árbevételének 80 százaléka.

6.2. ponthoz: Az egyszerűsített adóalap meghatározás módját választók nyilatkozata a 2009. adóévre. 

A Htv. A 2009. évre is lehetővé teszi az iparűzési adó alapjának egyszerűsített meghatározási módját az alábbi adózói körben:

a) a személyi jövedelemadóról szóló törvény szerint, a 2008. évi teljes adóévben átalányadózó magánszemély (egyéni vállalkozó, mezőgazdasági kistermelő) vállalkozó,

b) más vállalkozó, feltéve, hogy nettó árbevétele az adóévet megelőző adóévben – 12 hónapnál rövidebb adóévet megelőző adóév esetén napi arányosítással számítva időarányosan nem haladta meg a 4 millió forintot, illetve a tevékenységét adóévben kezdő vállalkozó esetén az adóévben – időarányosan – a 4 millió forintot várhatóan nem haladja meg,

Amennyiben az adózó a 2008. adóévben élni kíván ezzel a lehetőséggel, azt a megfelelő helyen „X” jellel jelölje! 

6.3. ponthoz: Az egyszerűsített vállalkozói adó (EVA) adóalanyának nyilatkozata, amennyiben az iparűzési adó alapjának egyszerűsített megállapítási módját választja.

Az egyszerűsített vállalkozói adó hatálya alá tartozó vállalkozó az adó alapját az általános szabályok szerint, illetve az egyszerűsített vállalkozói adó alapjának 50%-ában is megállapíthatja.

6.4. ponthoz: Az EVA alanyának nyilatkozata az iparűzési adó alapjának egyszerűsített meghatározásáról a 2008. adóévre. 
Ha 2009. évre élni kíván az adóalap ezen meghatározási módjának lehetőségével, akkor a vonalon „X” jellel jelölje!
Az adó alapjának egyszerűsített meghatározási módja adóévre választható, az erről szóló bejelentést legkésőbb az adóévről szóló bevallás benyújtására előírt határidőig, a tevékenységét év közben kezdő vállalkozó az adókötelezettség keletkezését követő 15 napon belül kell megtenni az adóhatósághoz.

Az egyszerűsített adóalap meghatározás választásakor nem kell kitölteni az „A” jelű kiegészítő lapot. A 911. sorban az átalányadózónak a 6.1. a) alpont szerinti esetben az átalányadó alapját a 6.1. b) alpont szerinti esetben a nettó árbevétel összegét, a 6.3. pont szerinti esetben az EVA alapját kell beírni, a 915. sorban pedig az adóalap – az előzőek szerint számított – összegét kell feltüntetni. 

Amennyiben az adóalap egyszerűsített meghatározási módját választotta, jelölje X-el, ebben az esetben a 912-914. sorokat nem kell kitölteni, viszont be kell adni az „I” jelű kiegészítő lapot.

 7. KÖNYVVEZETÉS MÓDJA
A könyvvezetés, nyilvántartás-vezetés módját a megfelelő helyen „X” jellel kell jelölni.

 8. ALKALMAZOTT ADÓALAP MEGOSZTÁS MÓDSZERE
Itt kell megjelölni a – többször módosított – Helyi adókról szóló 1990. évi C. törvény 39.§-ban és a törvény mellékletében foglaltak alapján a 2008. évben számított adóalap telephelyenkénti megosztásának módját.

 9. AZ ADÓ KISZÁMÍTÁSA

Az egyes sorok adatait a számviteli, vagy más egyéb illetve a helyi adókról szóló törvényben foglalt szabályok alapján kell megadni.

911. sor: Itt kell feltüntetni a vállalkozás egészének szintjén képződő Htv. szerinti nettó árbevétel összegét, függetlenül attól, hogy tevékenységét hol végzi az adóalany. A nettó árbevétel levezetéséhez szükséges a megfelelő kiegészítő lap /„A-F”/ kitöltése is. Mivel a vállalkozási szintű nettó árbevételt a vonatkozó kiegészítő lapon kell levezetni, ezért elsőként a vonatkozó kiegészítő lap 911. sorát, illetve az annak meghatározásához szükséges alsorokat kell kitölteni! Az adott kiegészítő lapon szereplő (kiszámított) 911. sor összegét ebben a mezőben kell feltüntetni. (Ld. még 6. pont)

912. sor: Ebbe a sorba kell beírni a vállalkozási szintű eladott áruk beszerzési értékének összegét.

Eladott áruk beszerzési értéke: kettős könyvvitelt vezető vállalkozások esetében a vásárolt és változatlan formában eladott anyagoknak, áruknak – a számvitelről szóló törvény szerint eladott áruk beszerzési értékeként elszámolt – bekerülési (beszerzési) értéke. Az egyszeres könyvvitelt, valamint – a személyi jövedelemadóról szóló törvény hatálya alá tartozó – pénzforgalmi nyilvántartást vezető vállalkozók esetében a tárgyévi árubeszerzésre fordított kiadás, csökkentve a kifizetett árukészlet leltár szerinti záró értékével, növelve a kifizetett árukészlet leltár szerinti nyitó értékével. 
913. sor: Ebben a sorban a vállalkozás egészének szintjén megjelenő közvetített szolgáltatások értékének összegét kell feltüntetni. A közvetített szolgáltatások értéke tartalmában megegyezik a Htv. által korábban használt alvállalkozói teljesítések értékével. Közvetített szolgáltatások értéke: az adóalany által saját nevében vásárolt és a harmadik személlyel (a megrendelővel) írásban kötött szerződés alapján, a szerződésben rögzített módon részben vagy egészben, de változatlan formában továbbértékesített (továbbszámlázott) szolgáltatás értéke. Közvetített szolgáltatásnál az adóalany vevője és nyújtója is a szolgáltatásnak, az adóalany a vásárolt szolgáltatást részben vagy egészben közvetíti úgy, hogy a megrendelővel kötött szerződésből a közvetítés lehetősége, a számlából a közvetítés ténye, vagyis az, hogy az adóalany nemcsak a saját, hanem az általa vásárolt szolgáltatást is értékesíti változatlan formában, de nem feltétlenül változatlan áron, egyértelműen megállapítható. 
9131 sor: Ide sorolandó továbbá a közvetített szolgáltatások közé nem tartozó, az adóalany által továbbszámlázott olyan alvállalkozói teljesítés értéke, amelynek végzése során az adóalany mind a megrendelőjével, mind alvállalkozójával a Polgári Törvénykönyv szerinti - írásban kötött - vállalkozási szerződéses kapcsolatban áll.

914. sor: Ebben a sorban kell szerepeltetni a vállalkozási szintű nettó árbevételt-csökkentő anyagköltség összegét. Az anyagköltség a számviteli törvény szerint (az adóévben) elszámolt anyagköltséggel egyezik meg a számviteli törvény hatálya alá tartozó vállalkozók esetében. A személyi jövedelemadó törvény hatálya alá tartozó vállalkozó esetén a tárgyévben anyagbeszerzésre fordított kiadás a számviteli törvény szerinti vásárolt anyagok (alap-, segéd-, üzem-, fűtőanyag, tartalék alkatrész, egy éven belül elhasználódó szerszámok, eszközök, berendezések) tárgyévi költségét jelenti. Az egyszeres könyvvitelt vezető vagy pénzforgalmi nyilvántartást vezető adózók esetében a tárgyévi anyagbeszerzésre fordított kiadást növelni kell a tárgyévi kifizetett leltári nyitókészlettel és csökkenteni a tárgyévi kifizetett leltári zárókészlet értékével.

915. sor: Ez a sor szolgál a helyi adótörvény szerinti, vállalkozási szintű iparűzési adóalap megállapítására, függetlenül a tevékenység végzésének helyétől. Ha a vállalkozót több önkormányzat illetékességi területén terheli állandó jellegű iparűzési adókötelezettség, akkor ezt az összeget kell – az adóalap-megosztásra irányadó jogszabályok szerint – megosztani az egyes települések között. Ha a 911. sor összegét eléri vagy meghaladja a 912., 913., 914. sorok együttes összege, akkor ebben a sorban „0”-t kell szerepeltetni. Az adóalap egyszerűsített meghatározását választó adózó esetében itt kell feltüntetni az adóalap számított összegét a 6.1., a 6.2., és a 6.3. pontokhoz fűzött magyarázat alapján.

916. sor: A 915. sorban szereplő vállalkozási szintű adóalap csökkenthető az adóévi működés hónapjai alapján számított adóévi átlagos statisztikai állományi létszámnak az előző adóévi működés hónapjai alapján az előző adóévre számított átlagos statisztikai állományi létszámhoz képest bekövetkezett – főben kifejezett – növekménye után 1 millió forint/fő összeggel. Nem vehető igénybe az adóalap-mentesség azon létszámbővítéshez, amely állami támogatás igénybevételével jött létre. Állami támogatásnak minősül a Munkaerőpiaci Alapból folyósított olyan támogatás, amelynek feltétele új munkahely létesítése. 

Az átlagos statisztikai állományi létszámot a Központi Statisztikai Hivatal Útmutató az intézményi munkaügyi statisztika kérdőíve kitöltéséhez c. kiadvány 1999. január 1. napján érvényes szabályai szerint kell - két tizedesjegy pontossággal - számítani. Az adóévi átlagos statisztikai állományi létszám számítása során figyelmen kívül kell hagyni azt, aki egyébként a statisztikai állományi létszámba tartozik, ám állományba kerülését közvetlenül megelőzően a vállalkozóval a társasági adóról és az osztalékadóról szóló törvény szerinti kapcsolt vállalkozásnak minősülő vállalkozásnál tartozott az átlagos statisztikai állományi létszámba.

Az adóévben jogelőd nélkül alakult vállalkozó - magánszemély vállalkozónál vállalkozónak az adóévet megelőző két adóév egyikében sem minősülő vállalkozó - esetén az előző adóévi statisztikai állományi létszámnak nulla főt kell tekinteni. Az adóévben átalakulással létrejött vállalkozó esetén az adóévet megelőző adóév statisztikai állományi létszámának a jogelőd vállalkozó statisztikai állományi létszámát kell tekinteni. Az adóévben szétválással (különválás, kiválás) létrejött vállalkozók esetén az adóévet megelőző adóév számított statisztikai állományi létszámának a jogelőd vállalkozó statisztikai állományi létszámának olyan arányával számított összegét kell tekinteni, amilyen arányt a szétválással létrejött vállalkozók végleges vagyonmérlegeiben külön-külön feltüntetett vagyonérték képvisel a szétválással létrejött vállalkozók végleges vagyonmérlegeiben szereplő együttes vagyonértékben. Az adóévben egyesüléssel (összeolvadás, beolvadás) létrejött vállalkozó esetén az adóévet megelőző év statisztikai állományi létszámának az egyesülés előtt meglévő jogelőd vállalkozók együttes statisztikai állományi létszámát kell tekinteni.

9161. sor: Ha az adóévben a vállalkozó átlagos statisztikai állományi létszáma az előző adóév átlagos statisztikai állományi létszámához képest 5%-ot meghaladó mértékben csökken, akkor az adóévet megelőző adóévre igénybe vett adóalap-mentesség összegével a helyi adóról szóló törvény 39. §-ának (1) bekezdése szerinti adóalapot meg kell növelni. Ezt az adóalap-növekményt kell feltüntetni ebben a sorban.

Amennyiben ezen jogcímen adóalap-mentesség keletkezik, az legfeljebb a 915. sorban szereplő összeg erejéig vehető igénybe. 

917. sor: Ebben a sorban a külföldön létesített telephelyen végzett tevékenységre jutó adóalap mentességének összegét kell feltüntetni. Mentes az adóalapnak az a része - legfeljebb azonban az adóalap 90%-a -, amely a külföldön létesített telephelyen végzett tevékenységből származik, feltéve ha azt a telephely szerinti állam önkormányzatának fizetendő, a vállalkozási tevékenységet terhelő adó terheli. 

918. sor: Ez a sor szolgál a helyi adókról szóló törvény szerinti, a foglalkoztatás növeléséhez kapcsolódó adóalap-mentességgel illetve a külföldön létesített telephelyen végzett tevékenységre jutó adóalap mentességgel csökkentett Htv. szerinti vállalkozási szintű iparűzési adóalap megállapítására. Abban az esetben, ha a vállalkozót több önkormányzat illetékességi területén terheli állandó jellegű iparűzési tevékenység után adókötelezettség (székhelyén kívül legalább egy településen telephelyet tart fenn), akkor ezt az összeget kell - az adóalap-megosztásra irányadó szabályok szerint - megosztani az egyes települések között.
919. sor: Itt kell feltüntetni a 918. sorban szereplő, mentességekkel csökkentett Htv szerinti vállalkozási szintű iparűzési adóalap megosztása eredményeként előálló - törvényi szabályok szerinti - települési adóalapot. Természetesen abban az esetben, ha a vállalkozót nem terheli adóalap-megosztási kötelezettség (székhelye szerinti településen kívül, más önkormányzat illetékességi területén nincs telephelye), akkor az ezen sorban szereplő összeg megegyezik a 918. sor összegével. Amennyiben a vállalkozót adóalap-megosztási kötelezettség terheli, a „G” lap kitöltése kötelező.

920. sor: A szekszárdi adóalapra jutó adó összegét kell feltüntetni, az önkormányzati rendelet szerinti hatályos adómérték alapulvételével, amely Szekszárdon 2008. évben 2 százalék.

921. sor: Az önkormányzat rendeletében jogosult adókedvezményt megállapítani a vállalkozók számára. Ebben a sorban az önkormányzat rendelete szerinti adókedvezmények összegét kell feltüntetni. A rendelet 19. § (1) bekezdése alapján mentes az iparűzési adó fizetési kötelezettség alól az a vállalkozó, akinek/amelynek a vállalkozási szintű adóalapja nem haladja meg az 1 millió forintot. 

922. sor: A Htv. szabályai szerint az adóévben az ideiglenes jellegű iparűzési tevékenység után megfizetett adóátalány összegét – az adóalap-megosztás arányában – le lehet vonni a székhely, telephely szerinti önkormányzatokhoz kimutatott adó összegéből, legfeljebb azonban csak annak mértékéig. Például, ha az adózó adóévben 100.000 forintot fizetett ki adóátalány címén, az adóalap-megosztás eredményeként pedig a települési adóalap a vállalkozási szintű adóalap 20%-a, akkor az adott önkormányzatnál levonható összeg az adóévben megfizetett adóátalány 20%-a, azaz 20.000 forint. Abban az esetben, ha az önkormányzatra jutó adóátalány összege meghaladja a 920. sor összegét, akkor itt csak a 920. sorban szereplő összeget lehet feltüntetni, a településre jutó adóátalány összegét pedig 10. sorban kell szerepeltetni.

923. sor: Ez a sor szolgál a szekszárdi önkormányzat illetékességi területén keletkezett 2008. adóévi iparűzési adófizetési kötelezettség megállapítására. A fizetendő iparűzési adó összegét 100 forintra kell kerekíteni! Az adóköteles települési adóalapra vetített adó összegéből le kell vonni a különféle jogcímeken csökkentő tételeket. Abban az esetben, ha az adót csökkentő tételek együttes összege eléri vagy meghaladja a 920. sor összegét, akkor itt "0"-t kell feltüntetni.  
924-927. sorok: E sorok szolgálnak a 2008. évi végleges adó elszámolására, pénzforgalmi tételek rendezésének ellenőrzésére. A 924. sorban az adóévben adóelőlegre ténylegesen befizetett összeget, a  925. sorban pedig az adózás rendjéről szóló, 2003. évi XCII. törvény által előírt feltöltési kötelezettség (előző év december 20-ig) miatt befizetett összeget kell feltüntetni.
Amennyiben a 923. sorban szereplő összeg meghaladja a 924. sor és a 925. sor együttes összegét, akkor a különbözetet a 926. sorban (még fizetendő adó) kell feltüntetni. Ezt az összeget kell - éves bevallás esetén - legkésőbb az adóévet követő év május 31. napjáig befizetni az önkormányzati adóhatóság helyi iparűzési adó számlájára. 
(Szekszárd Megyei Jogú Város esetében a 11746005-15416566-03540000 számú számlára).

Abban az esetben, ha a 924. sor és a 925. sor együttes összege meghaladja a 923. sor összegét, akkor a különbözetet a 927. sorban kell feltüntetni.
10. IDEIGLENES JELLEGŰ TEVÉKENYSÉG UTÁNI ADÓÁTALÁNY

Itt kell feltüntetni az ideiglenes jellegű iparűzési tevékenység után az adóévben megfizetett adóátalány önkormányzatra jutó összegét. 
Figyelem! 

Az adókülönbözetet a bevallás benyújtásával egyidejűleg, de legkésőbb 2009. május 31-ig kell befizetni, illetve ettől az időponttól lehet visszaigényelni. Záró bevallás és előtársasági bevallás esetén a bevallás benyújtásának határidejével egyező időpontban kell az adót megfizetni. 
KITÖLTÉSI ÚTMUTATÓ AZ "A" JELŰ KIEGÉSZÍTŐ LAPHOZ

Az "A" jelű lapot azon adózóknak kell kitölteni, akik/amelyek az általános szabályok szerint állapítják meg nettó árbevételüket. Ide tartozik minden iparűzési adóalany, amely nem minősül hitelintézetnek, pénzügyi vállalkozásnak, biztosítónak, befektetési vállalkozásnak, kockázati tőkealapnak, kockázati tőketársaságnak.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor:

Ebben a sorban kell levezetni a - vállalkozási szintű - nettó árbevétel összegét. A 9111. sorban szereplő összegből le kell vonni a 9112. sorban, a 9113. sorban, a 9114. és a 9115. sorokban szereplő összegeket. Ez a sor megegyezik a bevallási főlap 911. sorában feltüntetendő összeggel!

9111. sor:

A számviteli törvény hatálya alá tartozó adóalanyok esetében itt kell szerepeltetni a számviteli törvény 72-75.§-ában szereplő rendelkezések alapján meghatározott - vállalkozási szintű - nettó árbevétel összegét. A jellemzően nem vállalkozási tevékenység folytatására alakult szervezetek (pl.: társadalmi szervezet, egyház, alapítvány, költségvetési szerv stb.) esetében a vállalkozási tevékenységgel összefüggésben realizált árbevétel összegét kell feltüntetni. A személyi jövedelemadó hatálya alá tartozó (magánszemély) adóalany esetében ebben a sorba a tevékenységgel (termékértékesítés, szolgáltatásnyújtás) összefüggésben kapott készpénz, jóváírás vagy bármilyen más vagyoni érték összegét kell beírni. Például a nettó árbevétel része az orvosi tevékenységet vállalkozási formában végzők esetében az OEP-től kapott kártyapénz is. 

9112. sor: A társasági adóról és az osztalékadóról szóló törvény szerint jogdíjnak minősül a szabadalomnak, a védett eljárásnak, a védjegynek, illetve hasonló jognak, a know-hownak, az üzleti titoknak, az irodalmi, a művészeti vagy a tudományos művek szerzői jogának, valamint a szerzői joggal szomszédos jognak használatáért, felhasználásáért vagy a használat jogáért kapott ellenérték. Ebbe a sorban jogdíjból származó, árbevételként elszámolt ellenérték összegét kell beírni.

9113. sor:

Ebbe a sorba kell beírni az egyéb szolgáltatások értékeként, illetve egyéb ráfordítások között kimutatott – az adóhatósággal elszámolt - jövedéki adó összegét.

9114. sor:
Ebbe a sorba kell beírni az egyéb ráfordítások között kimutatott, az adóhatósággal elszámolt regisztrációs adó, energia adó összegét.

9115. sor:

Külön jogszabály szerint felszámítható - árbevételként elszámolandó - felszolgálási díjat nem terheli iparűzési adó, ezért azt le kell vonni a nettó árbevételből. Ebbe a sorba a felszolgálási díj árbevételeként elszámolt összeget kell beírni. 

KITÖLTÉSI ÚTMUTATÓ A  "G" JELŰ KIEGÉSZÍTŐ LAPHOZ

Ha a vállalkozó (adózó) több önkormányzat illetékességi területén végez állandó jellegű iparűzési tevékenységet, akkor a „G” jelű kiegészítő lapot is ki kell tölteni.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

I. Személyi jellegű ráfordítással arányos megosztás módszere

Ha a személyi jellegű ráfordítás szerinti adóalap megosztást alkalmazza, akkor ezt a részt kell kitöltenie.
101. sor: Itt kell feltüntetni a Htv. mellékletének 1.1. pontja alapján számított (vállalkozási szintű) személyi jellegű ráfordítás összegét, azaz a személyi jellegű ráfordítás arányában történő adóalap-megosztás vetítési alapját.

102. sor: Ebben a sorban kell szerepeltetni a személyi jellegű ráfordítással arányos megosztási módszer alkalmazása során az adott (székhely, telephely szerinti) településen felmerült személyi jellegű ráfordítás összegét.
103. sor: Ebben a sorban kell meghatározni az önkormányzat illetékességi területére jutó személyi jellegű ráfordítás arányát az összes személyi jellegű ráfordításhoz viszonyítva. A számítást – a kerekítés általános szabályai alapulvételével – hat tizedesjegy pontossággal kell elvégezni.

919. sor: Itt kell meghatározni a 103. sorban szereplő arány segítségével a települési szintű adóalapot. Ezt az összeget kell átvezetni a főlap 919. sorába. (Főlap 918. sor x 103. sor)

II. Eszközérték arányos megosztás módszere

Ha az eszközérték arányos megosztás módszerét alkalmazza, akkor ezt a részt kell kitöltenie.

104. sor: Itt kell feltüntetni a Htv. mellékletének 1.2. pontja alapján számított a székhely, telephely szerinti településre jutó összes eszközérték összegét, azaz az eszközarányos adóalap-megosztás vetítési alapját.

105. sor: Ebben a sorban kell szerepeltetni az adott (székhely, telephely szerinti) településen felmerült eszközérték összegét.

106. sor: Ebben a sorban kell meghatározni az önkormányzat illetékességi területére jutó eszközérték arányát az összes eszközértékhez viszonyítva. A számítást – a kerekítés általános szabályai alapulvételével – hat tizedesjegy pontossággal kell elvégezni.
919. sor: Itt kell meghatározni a 106. sorban szereplő arány segítségével a települési szintű adóalapot. Ezt az összeget kell átvezetni a főlap 919. sorába. (Főlap 918. sor x 106. sor)

III. Vezetékes gázszolgáltatást, villamosenergia-szolgáltatást közvetlenül a végső fogyasztó részére nyújtó adóalanyok adóalap megosztása

107. sor: Ebben a sorban kell szerepeltetni a vezetékes gázszolgáltatást, villamosenergia-szolgáltatást közvetlenül a végső fogyasztó részére nyújtó vállalkozásoknak az összes számviteli törvény szerinti nettó árbevételét.

108. sor: Ebben a sorban kell szerepeltetni a önkormányzat illetékességi területére jutó szolgáltatás nyújtásából származó számviteli törvény szerinti nettó árbevételét.

109. sor: Itt kell meghatározni az önkormányzat illetékességi területén folytatott szolgáltatásnyújtásból származó – számviteli törvény szerinti – nettó árbevételnek a szolgáltatásnyújtásból származó összes nettó árbevételben képviselt arányát. A számítást – a kerekítés általános szabályai alapulvételével – hat tizedesjegy pontossággal kell elvégezni.
919. sor: Itt kell meghatározni a 109. sorban szereplő arány segítségével a települési szintű adóalapot. Ezt az összeget kell átvezetni a főlap 919. sorába. (Főlap 918. sora x 109. sor)

IV. Az adóalap komplex módon történő megosztása

A Htv. mellékletének 2.1 pontja értelmében az a vállalkozó, akinek a tárgyévet megelőző teljes adóévben az adóalapja meghaladta a 100 millió forintot, köteles a komplex adóalap megosztási módszert alkalmazni.

110. sor: Itt kell feltüntetni a Htv. mellékletének 1.1. pontja alapján számított (vállalkozási szintű) személyi jellegű ráfordítás összegét, azaz a személyi jellegű ráfordítás arányában történő adóalap-megosztás vetítési alapját.
111. sor: Ebben a sorban kell szerepeltetni a személyi jellegű ráfordítással arányos megosztási módszer alkalmazása során az adott (székhely, telephely szerinti) településen felmerült személyi jellegű ráfordítás összegét
112. sor: Itt kell feltüntetni a Htv. mellékletének 1.2. pontja alapján számított a székhely, telephely szerinti településre jutó összes eszközérték összegét, azaz az eszközarányos adóalap-megosztás vetítési alapját.
113. sor: Ebben a sorban kell szerepeltetni az adott (székhely, telephely szerinti) településen felmerült eszközérték összegét.

114. sor: Ebben a sorban kell meghatározni azt az arányt, amit a személyi jellegű ráfordítások összege képvisel a személyi jellegű ráfordítás és eszközérték együttes összegén belül. 

115. sor: Itt kell meghatározni az adóalap azon részét, amelyet személyi jellegű ráfordítás arányos megosztás módszerével kell majd megosztani.

116. sor: Ebben a sorban kell meghatározni az önkormányzat illetékességi területére jutó személyi jellegű ráfordítás arányát az összes személyi jellegű ráfordításhoz viszonyítva. A számítást – a kerekítés általános szabályai alapulvételével – hat tizedesjegy pontossággal kell elvégezni.
117. sor: Itt kell meghatározni a 116. sorban szereplő arány segítségével a településre jutó személyi jellegű ráfordítás arányos megosztás módszerével kiszámított rész-adóalapot.

118. sor: Itt kell szerepeltetni az adóalapnak azt a részét, amelyet eszközarányos megosztás módszerével kell majd megosztani. Ezt az összes adóalap, és a személyi jellegű ráfordítás arányos megosztás módszerével megosztandó adóalap különbözete adja.

119. sor: Ebben a sorban kell meghatározni az önkormányzat illetékességi területére jutó eszközérték arányát az összes eszközértékhez viszonyítva. A számítást – a kerekítés általános szabályai alapulvételével – hat tizedesjegy pontossággal kell elvégezni.
120. sor: Itt kell meghatározni a 119. sorban szereplő arány segítségével a településre jutó eszközérték arányos megosztás módszerével kiszámított rész-adóalapot.

919. sor: Az önkormányzat illetékességi területére jutó települési szintű adóalapot a 117. és 120. sorban meghatározott rész-adóalapok összege adja. Ezt az összeget kell átvezetni a főlap 919. sorába.

KITÖLTÉSI ÚTMUTATÓ AZ "I" JELŰ KIEGÉSZÍTŐ LAPHOZ

2008. évben is - a hatályos helyi adókról szóló 1990. évi C. törvény alapján - választható a személyi jövedelemadóról szóló törvény szerinti átalányadózók, illetve az előző évben 4 millió forint nettó árbevételt el nem érő vagy – kezdő vállalkozó esetén – várhatóan el nem érő egyéb iparűzési adóalanyok számára az iparűzési adó alapjának egyszerűsített megállapítási módja. Az egyszerűsítés lényege, hogy nincs szükség az egyes adóalap-elemek tételes kigyűjtésére és összegzésére az adóalap-megállapítás során. Az egyszerűsített vállalkozói adó hatálya alá tartozó vállalkozók az iparűzési adó alapján az EVA alapjának 50%-ban is megállapíthatják.  

I. A személyi jövedelemadóról szóló törvény szerinti átalányadózók:

A személyi jövedelemadóról szóló törvény szerinti átalányadózó vállalkozók esetében az adó alapja az Szja. szerinti átalányadó-alap 20 százalékkal növelt összege, azzal, hogy az iparűzési adóalapjának felső határa a személyi jövedelemadó szerinti bevétel 80 százaléka.

1.  sor: A vállalkozó által adóévben elért bevétel összege, amelyet a 1995. évi CXVII. törvény 4. és 10. melléklete szerint kell megállapítani.

2.  sor: A levonható költséghányad összegét kell ebben a sorban feltűntetni, amelyet a 1995. évi CXVII. törvény 54. §-ának rendelkezései szerint kell megállapítani. A személyi jövedelemadóról szóló törvény az átalányadózást választó egyéni vállalkozókra differenciált költségátalányt ír elő az átalányadó alapjának megállapításához. Ez a költségátalány valamennyi felmerült költség fedezetét jelenti. 
3.  sor: Ebben a sorban kell szerepeltetni a személyi jövedelemadóról szóló törvény szerinti átalányadó alapjának összegét. Ez az adóévben elért bevétel és a levonható költséghányad különbsége.
4.  sor: Az átalányadó alapjának – a 3. sorban lévő összeg - 20 százaléka. 
5.  sor: Ebben a sorban kerül megállapításra az iparűzési adóalap. A 3. sorban és a 4. sorban szereplő összeget össze kell adni.
II. Egyéb adózók (nem átalányadózó) iparűzési adóalapjának egyszerűsített meghatározási módja

Azon iparűzési adóalanyoknak, akik nem minősülnek a személyi jövedelemadó törvény szerinti átalányadózónak, de nettó árbevételük 4 millió forint alatt van, szintén lehetőség nyílik az adóalap egyszerűsített meghatározási módjára. A helyi adókról szóló törvény a nettó árbevétel 80 százalékában rögzíti az iparűzési adó alapját.

1. sor: Ebben a sorban kell szerepeltetni a helyi adókról szóló törvény szerinti nettó árbevétel összegét. (1990. évi C. törvény 52.§ 22. pontja alapján)

2. sor: Itt kell feltüntetni a megállapított nettó árbevétel összegének 80 százalékát, amely az iparűzési adóalap lesz.

Amennyiben az iparűzési adó alapjának egyszerűsített meghatározására vonatkozó feltételek nem teljesülnek az adóév egészére, akkor az általános szabályok szerint kell az adóalapot kiszámítani. Ha a vállalkozó az átalányadózásra való jogosultságát munkaviszony létesítése miatt úgy veszíti el, hogy az adóévben elért árbevétele a 4 millió forintot nem haladja meg, az iparűzési adójának alapját a II. pontban leírt módon is megállapíthatja. 

III. Egyszerűsített vállalkozói adó hatálya alá tartozó adózók iparűzési adóalapjának egyszerűsített meghatározási módja:

1. sor: Ebben a sorban kell szerepeltetni az EVA adó alapjának összegét.
2. sor: Itt kell feltüntetni a megállapított az EVA alapjának 50%-át, amely az iparűzési adóalapja lesz.

Az egyszerűsített vállalkozói adó hatálya alá tartozó vállalkozó az adó alapját az általános szabályok szerint, illetve az egyszerűsített vállalkozói adó alapjának 50%-ában is megállapíthatja.

Az adó alapjának egyszerűsített meghatározási módja adóévre választható, az erről szóló bejelentést legkésőbb az adóévről szóló bevallás benyújtására előírt határidőig, a tevékenységét év közben kezdő vállalkozó az adókötelezettség keletkezését követő 15 napon belül kell megtenni az adóhatósághoz.

Az egyszerűsített adóalap meghatározás választásakor nem kell kitölteni az „A” jelű kiegészítő lapot. A 911. sorban az átalányadózónak a 6.1. a) alpont szerinti esetben az átalányadó alapját a 6.1. b) alpont szerinti esetben a nettó árbevétel összegét, a 6.3. pont szerinti esetben az EVA alapját kell beírni, a 915. sorban pedig az adóalap – az előzőek szerint számított – összegét kell feltüntetni. 

Amennyiben az adóalap egyszerűsített meghatározási módját választotta, ebben az esetben a 912-914. sorokat nem kell kitölteni, viszont be kell adni az „I” jelű kiegészítő lapot.

